รัฐบาลสนับสนุนผู้มีรายได้น้อย มีที่อยู่อาศัยถูกต้องทั่วถึง
พลเอก ประวิตร วงษ์สุวรรณ รองนายกรัฐมนตรี  ประชุมคณะกรรมการแก้ไขปัญหาของขบวนการประชาชนเพื่อสังคมที่เป็นธรรม ครั้งที่ 2/65 ร่วมกับ ขปส. หรือ P-move ผ่านระบบ VTC ณ ห้องประชุมมูลนิธิฯ โดยมีรัฐมนตรีประจำสำนักนายกรัฐมนตรี และผู้แทนกระทรวงต่างๆ เข้าร่วมประชุม เพื่อเร่งรัดติดตามการแก้ไขปัญหาและบรรเทาความเดือดร้อนของภาคประชาชนที่ยังไม่ได้ข้อยุติร่วมกันที่ประชุมรับทราบการดำเนินงานที่สำคัญ ประกอบด้วย การแต่งตั้งคณะกรรมการขับเคลื่อนแก้ปัญหาต่างๆ ได้แก่ คณะเร่งรัดติดตามขับเคลื่อนนโยบาย 9 ด้าน คณะแก้ปัญหาความมั่นคงที่อยู่อาศัย พื้นที่ทำกินและพื้นที่ทางจิตวิญญาณของกลุ่มชาติพันธุ์ชาวเลและชาวกะเหรี่ยง คณะจัดที่ดินทำกินให้ชุมชนในรูปแบบโฉนดชุมชน และคณะศึกษาร่างกฎหมายว่าด้วยนิรโทษกรรมแก่ราษฎรที่ได้รับความเสียหายจากผลกระทบจากนโยบายรัฐ  คณะกรรมการขับเคลื่อนการฟื้นฟูวิถีชีวิตกลุ่มชาติพันธุ์ชาวเลและชาวกะเหรี่ยง และคณะกรรมการช่วยเหลือประชาชนที่ได้รับผลกระทบจากการดำเนินโครงการเขตพัฒนาเศรษฐกิจพิเศษ รวมทั้งรับทราบผลการเร่งรัดดำเนินแก้ปัญหาความเดือดร้อนของประชาชนภาพรวม 354 ปัญหา อยู่ระหว่างดำเนินการ 248 ปัญหา และยุติแล้ว 106 ปัญหา พลเอก ประวิตร ย้ำนโยบายของรัฐบาล สนับสนุนความเข้มแข็งชุมชนที่มุ่งความยั่งยืน โดยเน้นผู้มีรายได้น้อยให้สามารถเข้าถึง ระบบสาธารณูปโภคและสวัสดิการขั้นพื้นฐานด้านที่อยู่อาศัยอย่างทั่วถึงและถูกกฎหมาย พร้อมกำชับ การแก้ปัญหา ขปส.มีหลายกระทรวงที่เกี่ยวข้อง ขอให้มีการประชุมอนุกรรมการ ชุดต่างๆ ทุกเดือน โดยสำรวจข้อมูลให้รอบด้าน เพื่อร่วมเร่งรัดขับเคลื่อนแก้ปัญหาความเดือดร้อนกับตัวแทนภาคประชาชนให้ชัดเจนได้ข้อยุติ